പ്രോട്ടീന് ഔഷധങ്ങള്: ഗവേഷണ പ്രവര്ത്തനങ്ങള് പ്രതീക്ഷയുളവാക്കുന്നു: വിദഗ്ധര് കോട്ടയം: അര്ബുദമടക്കമുള്ള മാരക രോഗങ്ങളുടെ ചികിത്സയില് പ്രോട്ടീന് അടിസ്ഥാനമാക്കിയുള്ള ഔഷധങ്ങളും ചികിത്സാ സംവിധാനങ്ങളും പ്രയോജനപ്പെടുത്തുന്നതു സംബന്ധിച്ച ഗവേഷണ പ്രവര്ത്തനങ്ങള് പ്രതീക്ഷയുളവാക്കുന്നതായി വിദഗ്ധര്. എംജി സര്വകലാശാല സ്കൂള് ഓഫ് എനര്ജി മെറ്റീരിയല്സ് പോളിഷ് സര്വകലാശാലകളുമായി സഹകരിച്ച് സ്ഥൂല തന്മാത്രാപഠനം സംബന്ധിച്ചു സംഘടിപ്പിച്ച ത്രിദിന അന്തര്ദ്ദേശീയ കോണ്ഫറന്സില് പങ്കെടുത്ത വിദഗ്ധരാണ് ഇങ്ങനെ അഭിപ്രായപ്പെട്ടത്. ചികിത്സാ ഔഷധ നിര്മാണ രംഗത്ത് നാനോ ടെക്നോളജി ഏറെ സാധ്യതകള് തുറന്നിടുന്നതായും പോളിമര് സംയുക്തങ്ങളെ സന്പുഷ്ടമാക്കുന്നതില് ഏറ്റവും അനുയോജ്യമായത് കാര്ഷിക മാലിന്യങ്ങളിലെ നാനോ സെല്ലുലോസുകളും മത്സ്യവ്യവസായ മേഖലയിലെ നാനോ കൈറ്റിനുകളും ആണെന്നു മലേഷ്യയില്നിന്നുള്ള പ്രഫ. ഇല്യാസ്, ഫ്രാന്സില് നിന്നുള്ള പ്രഫ. സൂസന്ന ഫെര്ണാണ്ടസ് എന്നിവര് പറഞ്ഞു. പരിസ്ഥിതി സൗഹൃദ ഉത്പന്നങ്ങളെക്കുറിച്ചു ഗൗരവത്തോടെ ചിന്തിക്കുന്ന വര്ത്തമാന കാലത്ത് ഇത്തരം ഗവേഷണങ്ങള് ഏറെ ആശാവഹമെന്നു വിലയിരുത്തപ്പെട്ടു. ഓണ്ലൈനായി സംഘടിപ്പിച്ചിട്ടുള്ള കോണ്ഫറന്സ് ഇന്നു സമാപിക്കും.